paragraph_text: Na medijalnome kraju koštanoga zvukovoda nalazi se žlijeb (sulcus tympanicus), u koji je uložen bubnjić (membrana tympani). Bubnjić je postavljen koso na zvukovod pod nagibom od 45 stupnjeva tako da mu je zvukovod najdublji u prednjemu donjemu dijelu. Taj najdublji dio zvukovoda naziva se recessus meatus acustici externi. Zvukovod je prekriven vrlo tankom kožom ispod koje nema masnoga tkiva. Koža zvukovoda je čvrsto srasla s perihondrijem i periostom, što uzrokuje jaku bol pri upalama zvukovoda. Oko ulaza u zvukovod i u membranskome zvukovodu nalaze se žlijezde znojnice i dlačice, targi. Žlijezde koje luče cerumen, glandulae ceruminosae, nalaze se u membranskome i stražnjemu gornjemu dijelu koštanog zvukovoda. Duljina zvukovoda je između 3 i 3,5 cm. Medijalni (koštani) dio je 2/3 duljine, a lateralni (hrskavučni) 1/3 duljine. Promjer zvukovoda je 0,5 do 1 cm.